EU:N JA SLOVENIAN TASAVALLAN ASSOSIAATIONEUVOSTON PÄÄTÖS N:o 5/1999,

tehty 3 päivänä marraskuuta 1999,

Slovenian tasavallan osallistumista sosiaalipolitiikan ja terveyden alalla toteutettaviin yhteisön ohjelmiin koskevista ehdoista ja edellytyksistä

(1999/777/EY)

ASSOSIAATIONEUVOSTO, joka

ottaa huomioon yhdeltä puolen Euroopan unionin puitteissa toimivien Euroopan yhteisöjen ja niiden jäsenvaltioiden sekä toiselta puolen Slovenian tasavallan välisestä assosiaatiosta tehdyn Eurooppa-sopimuksen(1) ja erityisesti Slovenian tasavallan yhteisön ohjelmiin osallistumista koskevan 106 artiklan,

sekä katsoo seuraavaa:

1) Eurooppa-sopimuksen 106 artiklan mukaisesti Slovenia voi osallistua yhteisön puiteohjelmiin, erityisohjelmiin, hankkeisiin tai muuhun toimintaan erityisesti sosiaalipolitiikan ja terveyden alalla.

2) Eurooppa-sopimuksen 106 artiklan mukaisesti assosiaationeuvosto päättää Slovenian 106 artiklassa tarkoitettuun toimintaan osallistumiseen sovellettavista ehdoista ja edellytyksistä,

ON PÄÄTTÄNYT SEURAAVAA:

1 artikla

Slovenia osallistuu Euroopan yhteisön terveyden edistämistä koskevaan ohjelmaan, syöväntorjunnan ohjelmaan, aidsin ja eräiden muiden tartuntatautien ehkäisemistä koskevaan ohjelmaan, huumausaineiden väärinkäytön ehkäisyohjelmaan sekä miesten ja naisten tasa-arvoisia mahdollisuuksia koskevaan ohjelmaan tämän päätöksen erottamattoman osan muodostavissa liitteissä I ja II vahvistettujen ehtojen ja edellytysten mukaisesti.

2 artikla

Tämä päätös tulee voimaan päivänä, jona se tehdään.

Tätä päätöstä sovelletaan 31 päivään joulukuuta 2000.

Tehty Brysselissä 3 päivänä marraskuuta 1999.

Assosiaationeuvoston puolesta

Puheenjohtaja

T. HALONEN

(1) EYVL L 51, 26.2.1999, s. 3.

LIITE I

SLOVENIAN TASAVALLAN OSALLISTUMISTA TERVEYDEN EDISTÄMISTÄ KOSKEVAAN OHJELMAAN, SYÖVÄNTORJUNNAN OHJELMAAN, AIDSIN JA ERÄIDEN MUIDEN TARTUNTATAUTIEN EHKÄISEMISTÄ KOSKEVAAN OHJELMAAN, HUUMAUSAINEIDEN VÄÄRINKÄYTÖN EHKÄISYOHJELMAAN SEKÄ MIESTEN JA NAISTEN TASA-ARVOISIA MAHDOLLISUUKSIA KOSKEVAAN OHJELMAAN KOSKEVAT EHDOT JA EDELLYTYKSET

1. Slovenian tasavalta osallistuu terveyden edistämistä koskevan ohjelman, syöväntorjunnan ohjelman, aidsin ja eräiden muiden tartuntatautien ehkäisemistä koskevan ohjelman, huumausaineiden väärinkäytön ehkäisyohjelman sekä miesten ja naisten tasa-arvoisia mahdollisuuksia koskevan ohjelman, jäljempänä "ohjelmat", kaikkiin toimiin terveyden edistämistä, terveydestä tiedottamista, terveyskasvatusta ja -koulutusta koskevan yhteisön toimintaohjelman hyväksymisestä kansanterveyden alalla (vuosiksi 1996-2000) 29 päivänä maaliskuuta 1996 tehdyssä Euroopan parlamentin ja neuvoston päätöksessä N:o 645/96/EY ja erityisesti sen 6 artiklan 2 kohdassa, syöväntorjunnan toimintaohjelman hyväksymisestä kansanterveyden alalla vuosiksi 1996-2000 29 päivänä maaliskuuta 1996 tehdyssä Euroopan parlamentin ja neuvoston päätöksessä N:o 646/96/EY ja erityisesti sen 6 artiklassa 2 kohdassa, aidsin ja eräiden muiden tartuntatautien ehkäisemistä koskevan yhteisön toimintaohjelman hyväksymisestä kansanterveyden alalla vuosiksi 1996-2000 29 päivänä maaliskuuta 1996 tehdyssä Euroopan parlamentin ja neuvoston päätöksessä N:o 647/96/EY ja erityisesti sen 6 artiklan 2 kohdassa, yhteisön toimintaohjelman hyväksymisestä huumausaineiden väärinkäytön ehkäisemiseksi osana kansanterveyden alan toimintaa (1996-2000) 16 päivänä joulukuuta 1996 tehdyssä Euroopan parlamentin ja neuvoston päätöksessä N:o 102/97/EY ja erityisesti sen 6 artiklan 2 kohdassa sekä miesten ja naisten tasa-arvoisia mahdollisuuksia koskevasta yhteisön keskipitkän aikavälin toimintaohjelmasta (1996-2000) 22 päivänä joulukuuta 1995 tehdyssä neuvoston päätöksessä 95/593/EY ja erityisesti sen 6 artiklan 1 kohdassa määriteltyjen tavoitteiden, arviointiperusteiden, menettelyjen ja määräaikojen mukaisesti, jollei tässä päätöksessä toisin säädetä.

2. Osallistumisedellytykset täyttävien Slovenian laitosten, järjestöjen ja yksityishenkilöiden hakemusten esittämiseen, arviointiin ja valintaan sovelletaan ehtoja ja edellytyksiä, jotka vastaavat mahdollisimman hyvin niitä, joita sovelletaan yhteisön jäsenvaltioissa.

3. Ohjelmien yhteisöllisen ulottuvuuden varmistamiseksi edellytetään, että Slovenian tasavallan ehdottamiin monikansallisiin hankkeisiin ja toimiin osallistuu vähimmäismäärä kumppaneita yhteisön jäsenvaltioista. Tästä vähimmäismäärästä päätetään ohjelmien toteuttamisen yhteydessä, jolloin otetaan huomioon toimien luonne, kumppanuuden määrä kussakin hankkeessa sekä ohjelmiin osallistuvien maiden määrä.

4. Slovenian tasavalta maksaa vuosittain Euroopan yhteisöjen yleiseen talousarvioon rahoitusosuuden ohjelmiin osallistumisestaan johtuvien kustannusten kattamiseksi (katso liite II). Assosiaatiokomitea voi tarvittaessa mukauttaa tätä rahoitusosuutta.

5. Yhteisön jäsenvaltiot ja Slovenian tasavalta tekevät voimassa olevien säännösten rajoissa kaikkensa helpottaakseen ehdot ja edellytykset täyttävien henkilöiden vapaata liikkuvuutta ja oleskelua Slovenian tasavallassa ja yhteisön jäsenvaltioissa tämän päätöksen soveltamisalaan kuuluviin toimiin osallistumiseksi.

6. Euroopan yhteisöjen komissio ja Slovenian tasavalta valvovat kumppanuuden perusteella jatkuvasti Slovenian tasavallan osallistumista ohjelmiin, sanotun kuitenkaan rajoittamatta komission ja Euroopan yhteisöjen tilintarkastustuomioistuimen velvollisuutta seurata ja arvioida kyseisiä ohjelmia terveyden edistämisestä tehdyn päätöksen (7 artikla), syöväntorjunnasta tehdyn päätöksen (7 artikla), aidsin ja eräiden muiden tartuntatautien ehkäisemisestä tehdyn päätöksen (7 artikla), huumausaineiden väärinkäytön ehkäisemisestä tehdyn päätöksen (7 artikla) sekä miesten ja naisten tasa-arvoisista mahdollisuuksista tehdyn päätöksen (11 artikla) perusteella. Slovenian tasavalta toimittaa komissiolle tarvittavat kertomukset ja osallistuu muihin yhteisön tässä yhteydessä päättämiin erityistoimiin.

7. Slovenian tasavalta kutsutaan kaikkiin ennen ohjelmakomiteoiden säännönmukaisia kokouksia pidettäviin, tämän päätöksen täytäntöönpanoa koskevia kysymyksiä käsitteleviin koordinointikokouksiin, sanotun kuitenkaan rajoittamatta terveyden edistämisestä tehdyn päätöksen 5 artiklassa, syöväntorjunnasta tehdyn päätöksen 5 artiklassa, aidsin ja eräiden muiden tartuntatautien ehkäisemisestä tehdyn päätöksen 5 artiklassa, huumausaineiden väärinkäytön ehkäisemisestä tehdyn päätöksen 5 artiklassa sekä miesten ja naisten tasa-arvoisista mahdollisuuksista tehdyn päätöksen 9 artiklassa tarkoitettujen menettelyjen soveltamista. Komissio ilmoittaa Slovenian tasavallalle säännönmukaisten kokousten tulokset.

8. Hakumenettelyissä, sopimuksissa, annettavissa kertomuksissa ja muissa ohjelmien hallinnollisissa järjestelyissä käytettävän kielen on oltava jokin yhteisön virallisista kielistä.

LIITE II

SLOVENIAN TASAVALLAN RAHOITUSOSUUS TERVEYDEN EDISTÄMISOHJELMASTA, SYÖVÄNTORJUNNAN OHJELMASTA, AIDSIN JA ERÄIDEN MUIDEN TARTUNTATAUTIEN EHKÄISYOHJELMASTA, HUUMAUSAINEIDEN VÄÄRINKÄYTÖN EHKÄISYOHJELMASTA SEKÄ MIESTEN JA NAISTEN TASA-ARVOISIA MAHDOLLISUUKSIA KOSKEVASTA OHJELMASTA

1. Slovenian tasavallan rahoitusosuus kattaa:

- ohjelmista slovenialaisille osallistujille myönnettävän rahoitustuen,

- ohjelmien hallinnolliset lisäkustannukset, jotka liittyvät komission vastuulla olevaan ohjelman hallinnointiin ja jotka aiheutuvat Slovenian tasavallan osallistumisesta ohjelmiin.

2. Slovenialaisille edunsaajille ohjelmista myönnettyjen avustusten tai muun rahoitustuen yhteenlaskettu määrä ei saa minään varainhoitovuonna ylittää Slovenian tasavallan maksamaa rahoitusosuutta sen jälkeen, kun hallinnolliset lisäkustannukset on vähennetty.

Jos Slovenian tasavallan Euroopan yhteisöjen talousarvioon maksama rahoitusosuus hallinnollisten lisäkustannusten vähentämisen jälkeen on suurempi kuin slovenialaisten edunsaajien ohjelmista saamien avustusten ja muun rahoitustuen yhteismäärä, komissio siirtää ylijäämän seuraavan varainhoitovuoden talousarvioon ja se vähennetään seuraavan vuoden rahoitusosuudesta. Jos tällainen ylijäämä jää jäljelle ohjelmien päättyessä, vastaava määrä maksetaan takaisin Slovenian tasavallalle.

3. Terveyden edistäminen

Slovenian tasavallan vuosittainen rahoitusosuus on 34187 euroa vuodesta 1999 alkaen. Tästä määrästä 2237 euroa osoitetaan ohjelman hallinnollisiin lisäkustannuksiin, jotka liittyvät komission vastuulla olevaan ohjelmaan hallinnointiin ja jotka aiheutuvat Slovenian tasavallan osallistumisesta ohjelmaan.

4. Syöväntorjunta

Slovenian tasavallan vuosittainen rahoitusosuus on 59256 euroa vuodesta 1999 alkaen. Tästä määrästä 3876 euroa osoitetaan ohjelman hallinnollisiin lisäkustannuksiin, jotka liittyvät komission vastuulla olevaan ohjelmaan hallinnointiin ja jotka aiheutuvat Slovenian tasavallan osallistumisesta ohjelmaan.

5. Aidsin ja eräiden muiden tartuntatautien ehkäisy

Slovenian tasavallan vuosittainen rahoitusosuus on 45582 euroa vuodesta 1999 alkaen. Tästä määrästä 2982 euroa osoitetaan ohjelman hallinnollisiin lisäkustannuksiin, jotka liittyvät komission vastuulla olevaan ohjelman hallinnointiin ja jotka aiheutuvat Slovenian tasavallan osallistumisesta ohjelmaan.

6. Huumeiden väärinkäytön ehkäiseminen

Slovenian tasavallan vuosittainen rahoitusosuus on 22791 euroa vuodesta 1999 alkaen. Tästä määrästä 1491 euroa osoitetaan ohjelman hallinnollisiin lisäkustannuksiin, jotka liittyvät komission vastuulla olevaan ohjelman hallinnointiin ja jotka aiheutuvat Slovenian tasavallan osallistumisesta ohjelmaan.

7. Miesten ja naisten tasa-arvoiset mahdollisuudet

Slovenian tasavallan vuosittainen rahoitusosuus on 33792 euroa vuodesta 1999 alkaen. Tästä määrästä 2210 euroa osoitetaan ohjelman hallinnollisiin lisäkustannuksiin, jotka liittyvät komission vastuulla olevaan ohjelman hallinnointiin ja jotka aiheutuvat Slovenian tasavallan osallistumisesta ohjelmaan.

8. Yhteisöjen yleiseen talousarvioon sovellettavia varainhoitoasetuksia sovelletaan erityisesti Slovenian tasavallan rahoitusosuuden hallintaan.

Tämän päätöksen tultua voimaan ja kunkin seuraavan vuoden alussa komissio lähettää Slovenian tasavallalle pyynnön maksaa sen tämän päätöksen mukaista rahoitusosuutta vastaavat varat.

Rahoitusosuus ilmoitetaan euroina ja maksetaan komission euromääräiselle pankkitilille.

Slovenian tasavalta maksaa rahoitusosuutena tämän päätöksen soveltamisalaan kuuluvista vuosikustannuksista rahoituspyynnön mukaisesti ja viimeistään kolmen kuukauden kuluttua pyynnön lähettämisestä. Jos rahoitusosuuden maksu viivästyy, Slovenian tasavalta maksaa maksamatta olevalle määrälle korkoa eräpäivästä alkaen. Korkona käytetään eräpäivän kuukautena voimassa olevaa Euroopan raha-asiain yhteistyörahaston euromääräisiin toimiinsa soveltamaa korkoa korotettuna 1,5 prosenttiyksiköllä.

9. Slovenian tasavalta maksaa 3, 4, 5, 6 ja 7 kohdassa tarkoitetut hallinnolliset lisäkustannukset omasta talousarviostaan.

10. Slovenian tasavalta maksaa 100 prosenttia jäljellä olevista osallistumiskustannuksistaan omasta talousarviostaan.